En apostolisk nuntius har normalt en sentral rolle ved bispeutnevnelser; deres anbefalinger tillegges vekt, skjønt ikke nødvendigvis avgjørende, verken formelt eller reelt. Under erkebiskop Tscherrigs tid i de nordiske land ble det foretatt tre disposisjoner om ledelsesnivået i de syv bispedømmene/prelaturene: I desember 2008 ble Berislav Grgić utnevnt til biskop-prelat av prelaturet Tromsø; han ble bispeviet og innsatt i mars 2009. I juni 2009 innvilget paven biskop-prelat Georg Müller SS.CC. avskjedssøknad fra prelaturet Trondheim, og Oslos biskop Bernt Eidsvig fikk overdratt ansvaret som administrator av prelaturet. Det viste seg å være et bakteppe til fratredenen der nuntius hadde hatt en rolle. Senere i juni 2009 ble den finske dehonianer Teemu Sippo utnevnt til biskop av Helsinki.